**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **13. februára 2024 so začiatkom o 15.00 h**

**Prítomní členovia Správnej rady:** Jozef Bednár, Peter Mestický, Alena Mezeiová, Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

1. **Hodnotenie činnosti a hospodárenia TASR za II. polrok 2023**
2. **Prezidentské voľby v TASR**
3. **Vysporiadanie štúdie uskutočniteľnosti pre nerealizovaný komplexný redakčný systém TASR**
4. **Rôzne**

**UZNESENIE č. 01/13/02/2024:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

J. Bednár

 P. Mestický

 A. Mezeiová

 L. Mikuš

 J. Tuhovčák

**Uznesenie bolo prijaté.**

1. **Hodnotenie činnosti a hospodárenia TASR za II. polrok 2023**

**Ako uviedol V. Puchala, *TASR vydala v hodnotenom období 123 898 multimediálnych správ.*** *V slovnom spravodajstve priniesla 68 618 správ, vydala 6 764 zvukov, 46 854 fotografií a 1662 videospráv. TASR TV odvysielala naživo 434 prenosov tlačových konferencií.*

 *Agentúra zaznamenávala udalosti na celoslovenskej i regionálnej úrovni. Využívala pritom kvalifikovaných profesionálnych novinárov v internom pracovnom pomere a celý rad prispievateľov. TASR má silné zastúpenie v regiónoch, kde prevádzkuje 17 regionálnych pobočiek. Agentúra mala zahraničného spravodajcu v Maďarsku, Česku a v Bruseli. Pri tvorbe spravodajstva sa opierala o relevantné zdroje z renomovaných zmluvných agentúr.*

 *TASR bola vo svojom spravodajstve slobodná a nezávislá****.*** *Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny.*

 *Agentúra prinášala informácie bez ohľadu na ich komerčnú hodnotu. Venovala sa problematike národností, cirkví, zdravotne a sociálne znevýhodnených občanov, kultúre s dôrazom na národnú kultúru a kultúru národnostných menšín, ochrane kultúrneho dedičstva, školstvu, vede, zdravému životnému štýlu, prevencii pred kriminalitou a ďalším informáciám vo verejnom záujme.*

 ***TASR prinášala verejnosti i odberateľom informácie o chode štátu a jeho inštitúcií.******Pokrývala volebnú kampaň a voľby do Národnej rady SR, aktivity prezidentky republiky, formovanie novej vlády, zasadnutia parlamentu, problémy samosprávy i mimoriadne udalosti ako bolo zemetrasenie na východnom Slovensku. V zahraničnom spravodajstve dominoval konflikt na Ukrajine.***

 *V**druhom polroku**v témach TASR rezonovali predovšetkým voľby do NR SR, ktoré sa konali 30. septembra. Redakcie multimediálne pokrývali kampane politických strán, mítingy, tlačové besedy, väčšinu prinášali aj prostredníctvom živých prenosov.*

 *Voľby TASR zaznamenala vo volebný deň v Bratislave i v regiónoch Slovenska prostredníctvom svojich regionálnych redakcií. Všetky podstatné informácie pre slobodné utváranie názorov boli zverejnené pre verejnosť aj na webe teraz.sk.*

 ***TASR bola záložným pracoviskom pre zverejňovanie výsledkov volieb v prípade výpadku technológií Štatistického úradu SR.***

 *TASR zaznamenala poverenie Roberta Fica prezidentkou Zuzanou Čaputovou o zostavení vlády, podpísanie koaličnej zmluvy medzi stranami SMER, Hlas a SNS, novo kreovanú NR SR až po schválenie programového vyhlásenia vlády 21. októbra 2023. Agentúra pokrývala zasadania novej vlády a parlamentu či už k novele Trestného zákona, ku kompetenčnému zákonu či k sociálnym balíkom opatrení.*

 *Redaktori monitorovali návštevu prezidenta Ukrajiny V. Zelenského v Bratislave v júli, slovinskej prezidentky v decembri, viceprezidenta Indonézie, izraelského prezidenta v septembri. Redaktori boli na prvej zahraničnej ceste premiéra R. Fica v Prahe. Záverom roka agentúra zaznamenala viacero protestov opozície proti krokom vlády.*

 *V ekonomickej**oblasti TASR zaznamenala rokovania vlády a Hospodárskej a sociálnej rady k dôsledkom inflácie. Agentúra zaznamenala spustenie tretieho bloku JE v Mochovciach v októbri.*

 *TASR textom, fotografiou, zvukom i videom sledovala dianie s migrantami vo Veľkom Krtíši, Nitre i Nových Zámkoch i opatrenia novej vlády na elimináciu nelegálnej migrácie.*

 *Redaktori podrobne zaznamenávali pokračujúce súdy vo významných kauzách.*

 *V**športovej oblasti reportéri TASR sledovali zápasy ŠK Slovan Bratislava v Európskej lige a Spartaka Trnava priamo v Luxemburgu, Mostare, Ľubľane, na Faerských ostrovoch a v Lille. Pokrývali preteky SP v lyžovaní s P. Vlhovou v Soldene a v Lienzi. Nechýbali zápasy futbalovej reprezentácie, ktoré vyvrcholili v novembri postupom na ME 2024, či už to bolo v Bratislave, Bosne a Hercegovine, Portugalsku a Luxemburgu.*

 *V kultúre redakcia pokrývala premiéry a tlačové besedy v divadlách, kinách, tiež významné výtvarné podujatia, vernisáže v rámci Slovenska či v SNG alebo SNM.*

 *Významnú súčasť servisu TASR tvorili aj v druhom polroku dokumentačné materiály. Išlo o profily jubilujúcich slovenských osobností, pričom tieto správy dopĺňali aj autentické vyjadrenia samotných jubilantov (Martin Huba, Ida Rapaičová, Viliam Klimáček, Zuzana Kocúriková, Pavol Hammel, Antonín Panenka, Etela Farkašová, Jozef Sabovčík, Vladimír Remek...).*

 *Redakcia vydala tiež dokumentačné materiály o historických osobnostiach a udalostiach k  ich výročiam (John Dopyera, ktorý vynašiel rezofonickú gitaru dobro, sa narodil pred 130 rokmi, Pred 170 rokmi sa narodil národovedec, historik a spisovateľ Jozef Škultéty, Pred 140 rokmi vybuchla sopka Krakatoa, nešťastie si vyžiadalo do 40 000 obetí, pred 55 rokmi otvorili v Bratislave legendárny obchodný dom Prior, pred 210 rokmi sa začala bitka pri Lipsku, ktorá predznamenala koniec Napoleona, návšteva Sartra a Beauvoirovej v Bratislave, výročie RND a Stanislav Štepka, 80. výročie Vianočnej dohody...*

 *Hospodárenie a financovanie Tlačovej agentúry Slovenskej republiky sa v hodnotenom období riadilo hlavne zákonom č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákonom č. 431/2002 Z. z. o účtovníctve v znení neskorších predpisov a zákonom č. 595/2003 Z. z. o dani z príjmov v znení neskorších predpisov.*

 *Za II. polrok 2023 dosiahli príjmy TASR 1 600 928 Eur. Výdavky za II. polrok boli vykázané vo výške 2 726 663 Eur. Na základe uvedených pohybov Tlačová agentúra ukončila rok 2023 s prebytkom vo výške 213 369 Eur.*

 *Súhrnné náklady dosiahli za II. polrok výšku 2 645 351 Eur. Celkové výnosy za II. polrok dosiahli čiastku 2 484 433 Eur. Rok 2023 TASR ukončila celkovo so stratou vo výške 172 136 Eur.*

 *Vzhľadom na výšku vytvoreného rezervného fondu, z ktorého bude táto strata krytá, neohrozí záporný hospodársky výsledok v ďalšom období finančnú situáciu TASR.*

 *Na hospodárenie agentúry mala negatívny vplyv inflácia, nárast cien energií, služieb, nárast indexácie nájomného, navyšovalo sa stravné, príplatky za prácu v noci apod. Problémom sú nízke mzdy a potreba aspoň minimálnej valorizácie tak, aby profesionálni novinári neodchádzali do iných médií. Nárast nákladov priniesla od júna 2023 valorizácia miezd zamestnancov o 3 %. Náklady zvyšovali tiež nové úlohy vynútené zákonom, napr. úlohy v zmysle zákona o kybernetickej bezpečnosti, či zákona o systémoch verejnej správy. V  porovnaní s I. polrokom stúpli náklady o 151 672Eur.*

 *TASR dokázala efektívne existovať a rozvíjať sa len preto, že pred časom pristúpila k optimalizácii počtu zamestnancov. Ďalšie redukcie by už boli zásahom do plnenia zákonom stanovených úloh v oblasti spravodajstva. Agentúra obsadila celý mediálny trh, čím sa vyčerpalo portfólio mediálnych klientov. Trh, z ktorého odoberajú do 75% reklamných príjmov veľkí nadnárodní hráči, nedokáže financovať významné navyšovanie cien za agentúrne produkty.*

 *Financovanie úloh vo verenom záujme bolo v uplynulých rokoch realizované prostredníctvom zmluvy so štátom. Táto základná suma sa od roku 2015 nemenila napriek nárastu všetkých vstupov a požiadaviek na služby. V niektorých rokoch získala agentúra po rokovaniach s MK SR navýšenie príspevku vo forme dodatkov s rôznou výškou. Od roku 2020 bol počet dodatkov minimálny.*

 *Na neudržateľnosť financovania opakovane upozorňoval manažment TASR. Upozornila na to aj Správna rada TASR listom, ktorý adresovala predsedovi parlamentu, ministrovi financií a ministerke kultúry. Aj na základe tejto iniciatívy schválila Národná rada SR dodatok, ktorý upravuje financovanie TASR.*

 *Národná rada Slovenskej republiky 20. júna 2023 prijala zmenu zákona č. 532/2010 o Rozhlase a televízii Slovenska (RTVS), ktorou zároveň novelizovala aj zákon 385/2008 o Tlačovej agentúre Slovenskej republiky (TASR). Cieľom tejto legislatívnej zmeny bol stabilnejší rámec financovania úloh vo verejnom záujme realizovaných verejnoprávnymi médiami.*

 *Ad hoc uzatvárané dohody so štátom nahradí od januára 2024 nárokovateľný príspevok zo štátneho rozpočtu vo výške 0,0029 percenta z HDP. Agentúra v v II. polroku 2023 rokovala s MK SR o podmienkach zmluvy so štátom v zmysle novelizácie zákona, či potrebe notifikácie zo strany orgánov EÚ. Podmienky podpory úloh vo verejnom záujme boli posudzované a odobrené Protimonopolným úradom SR.*

 *TASR v svojej koncepcii rozvoja plánuje posilniť kvalitu spravodajstva, zahraničné zdroje, spravodajcov v zahraničí, redakčné pracoviská v regiónoch, exportný servis, AI, kybernetickú bezpečnosť či kvalitu fototechniky a technológií na sprístupňovanie archívov.*

*TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb. TASR uskutočnila investície a opatrenia na zvýšenie ochrany systémov a technológií.*

 *Koncom septembra 2023 prebehol v TASR audit kybernetickej bezpečnosti. Vyhodnotenie auditu spočívalo v porovnaní súladov ustanovení so zákonom č.69/2018 Z. z. o kybernetickej bezpečnosti. TASR dosiahol 78% súlad s ustanoveniami zákona a príslušných predpisov. Nesúlad s požiadavkami je hlavne v rovine technológií, ktoré vyžadujú investičné prostriedky.*

 *Zdrojom príjmov pre agentúru bol v druhom polroku 2023 aj projekt European Newsroom v Bruseli, na ktorom TASR spolupracuje s nemeckou agentúrou DPA, francúzskou AFP a ďalšími európskymi agentúrami.*

 *Spravodajský web Teraz.sk dosiahol v decembri 2023 podľa Google Analytics vyše 770 tisíc používateľov. Web priniesol informácie pre verejnosť, vlastné diskusné relácie i živé prenosy tlačových konferencií TASR TV. TASR TV patrí k dominantným vysielateľom živých prenosov tlačových konferencií na webe a na sociálnych sieťach. V druhom polroku 2023 odvysielala TASR TV 434 priamych prenosov.*

 *TASR TV pokračovala aj v II. polroku 2023 rastúcimi číslami na sociálnych sieťach najmä v oblasti dosahu, sledovanosti a interakcií.*

 *Počet sledovateľov facebookového profilu TASR TV narástol na 77 237 odberateľov. Počet zhliadnutí videí you tube kanálu TASR TV bol vyše 4.4 milióna, oproti predchádzajúcemu obdobiu narástol o 108%. Diváci si pozreli 6 105 543 minút. Najsledovanejšie videá dosiahli cez 200 000 videní.*

 *Pre odberateľov rozvíja TASR ďalšiu novinku: čítané správy pre rádia. Ide o krátku zvukovú selekciu toho podstatného doma i vo svete. Zvukové správy pripravujú a načítavajú redaktori TASR so skúsenosťou z práce v rádiách.*

 *Druhý polrok 2023 bol aktívnou prípravu nového systému pre správu fotografií. Súčasťou riešenia nového systému bude aj e-shop fotografií nakoľko záujem rastie a agentúra chce vytvoriť priestor pre ich predaj verejnosti. Prostredníctvom novej platformy si bude možné zakúpiť aj fotografie z digitalizovaného archívu a zahraničných agentúr.*

 *V oblasti AI technológií TASR pripravila a realizuje projekt automatizovaných sumárov udalostí a automatizovanú tvorbu niektorých typov správ. Na webe pripravuje model automatického načítavania správ. Pre internú potrebu redaktorov sa implementoval softwér na automatizované prepisovanie zvukov, čo prinesieslo mimoriadne zefektívnenie práce pri tvorbe správ z tlačových konferencií.*

 *TASR pokračuje vo výučbe predmetu Agentúrna žurnalistika na UCM v Trnave. Výučbu zabezpečuje manažment a vedúci redaktori TASR.*

 *V rámci medzinárodnej spolupráce sa TASR aktívne zúčastňovala na rokovaniach Európskej aliancie tlačových agentúr (EANA). Aliancia združuje vyše 30 agentúrnych lídrov z Európy, vrátane francúzskej AFP, nemeckej DPA, rakúskej APA, britskej PA, ukrajinskej Ukrinform, poľskej PAP... Jedno z rokovaní sa týkalo postavenia ruskej agentúry TASS v aliancii. Členstvo ruskej agentúry bolo pozastavené, agentúra však nebola vylúčená ako bol pôvodný návrh.*

 *TASR v závere roku vydala knihu o svojej histórii a súčasnosti. Prezentačná publikácia slúži aj pre potreby vzdelávania.*

 *TASR v súčasnosti preberajú všetky relevantné médiá na Slovensku a je silnou značkou kvalitných, rýchlych a férových správ.*

Členovia Správnej rady v diskusii ocenili , že napriek zložitej finančnej situácii vedenie agentúry pristúpilo k 3% valorizácii platov s cieľom stabilizácie kádrov. Rovnako mimoriadne pozitívne hodnotili manažérsky výborne zvládnutú novelizáciu zákona o TASR, ktorej cieľom bol stabilnejší rámec financovania úloh vo verejnom záujme, za čo vyjadrili generálnemu riaditeľovi TASR uznanie.

Správna rada vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Prezidentské voľby v TASR**

Podľa V. Puchalu jednou z priorít Tlačovej agentúry Slovenskej republiky v nasledujúcich týždňoch bude dianie v súvislosti s prezidentskými voľbami na Slovensku. Keďže voľby sú dvojkolové, pokrytie udalosti je rozdelené do niekoľkých etáp. Prvé kolo je stanovené 23. marca, druhé kolo 6. apríla 2024. Volí sa v sobotu od 7.00 do 22.00. Voliči budú vyberať spomedzi 10 kandidátov.

GR TASR V. Puchala detailne informoval členov rady o tom, ako budú TASR, weby TASR a TASR TV pokrývať predvolebnú kampaň, volebné víkendy, ako aj obdobie medzi nimi .

Správna rada vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Vysporiadanie štúdie uskutočniteľnosti pre nerealizovaný komplexný redakčný systém TASR**

*Na základe výsledkov inventarizácie majetku bol Inventarizačnou komisiou TASR predložený generálnemu riaditeľovi návrh na odpísanie majetku „Štúdia uskutočniteľnosti“, ktorý mal vstúpiť do obstarávacej ceny budúceho projektu „Redakčný systém novej generácie“.*

*Uvedený projekt sa napriek súhlasnému stanovisku Úradu podpredsedu vlády SR TASR nakoniec nepodarilo zrealizovať, vzhľadom na to, že na tento projekt neboli schválené finančné prostriedky.*

*V tomto zmysle GR TASR žiada Správnu radu TASR o súhlas s vyradením majetku z účtovnej evidencie k termínu schválenia tohto rozhodnutia.*

*Uvedená skutočnosť nebude mať vplyv na výsledok hospodárenia za rok 2024, keďže na uvedený majetok bola vytvorená opravná položka v plnej výške.*

Následne A. Mezeiová predložila návrh na uznesenie:

**UZNESENIE č. 02/13/02/2024:**

Správna rada TASR schvaľuje vyradenie majetku „Štúdia uskutočniteľnosti“ z účtovnej evidencie k termínu schválenia tohto rozhodnutia.

ZA: 5 PROTI: 0 ZDRŽAL SA: 0

J. Bednár

 P. Mestický

 A. Mezeiová

 L. Mikuš

 J. Tuhovčák

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Rôzne**

Členovia Správnej rady určili termín najbližšieho zasadnutia na 12. marca 2024.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 13. februára 2024

Zapísala:

 Alena Mezeiová v.r.